РЕГЛАМЕНТ (ЕС) 2021/155 НА КОМИСИЯТА

от 9 февруари 2021 година

за изменение на приложения II, III и V към Регламент (ЕО) № 396/2005 на Европейския парламент и на Съвета по отношение на максимално допустимите граници на остатъчни вещества от тетрахлорoметан, хлороталонил, хлорпрофам, диметоат, етопрофос, фенамидон, метиокарб, ометоат, пропиконазол и пиметрозин във и върху определени продукти

(текст от значение за ЕИП)

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз,

като взе предвид Регламент (ЕО) № 396/2005 на Европейския парламент и на Съвета от 23 февруари 2005 г. относно максимално допустимите граници на остатъчни вещества от пестициди във и върху храни или фуражи от растителен или животински произход и за изменение на Директива 91/414/ЕИО на Съвета (1), и по-специално член 14, параграф 1, буква а) и член 18, параграф 1, буква б) от него,

като има предвид, че:

(1) Максимално допустимите граници на остатъчни вещества (МГДОВ) за хлороталонил, хлорпрофам, диметоат, фенамидон, ометоат, пропиконазол и пиметрозин са определени в приложение II към Регламент (ЕО) № 396/2005. МДГОВ за тетрахлорометан са определени в приложение II и в част Б от приложение III към посочения регламент. МДГОВ за етопрофос и метиокарб са определени в част А от приложение III към посочения регламент.

(2) С Регламент за изпълнение (ЕС) 2019/677 на Комисията (2) одобрението на активното вещество хлороталонил не беше подновено. С Регламент за изпълнение (ЕС) 2019/989 на Комисията (3) одобрението на активното вещество хлорпрофам не беше подновено. С Регламент за изпълнение (ЕС) 2019/1090 на Комисията (4) одобрението на активното вещество диметоат не беше подновено. С Регламент за изпълнение (ЕС) 2019/344 на Комисията (5) одобрението на активното вещество етопрофос не беше подновено. С Регламент за изпълнение (ЕС) 2018/1043 на Комисията (6) одобрението на активното вещество фенамидон не беше подновено. С Регламент за изпълнение (ЕС) 2019/1606 на Комисията (7) одобрението на активното вещество метиокарб не беше подновено. С Регламент за изпълнение (ЕС) 2018/1865 на Комисията (8) одобрението на активното вещество пропиконазол не беше подновено. С Регламент за изпълнение (ЕС) 2018/1501 на Комисията (9) одобрението на активното вещество пиметрозин не беше подновено.

(3) Активните вещества тетрахлорметан и ометоат никога не са били одобрявани в Съюза за употреба в продукти за растителна защита. Бяха определени временни МДГОВ за тетрахлорметан в зърнени култури с Регламент (ЕО) № 149/2008 на Комисията (10) и за ометоат в няколко продукта с Регламент (ЕС) 2017/1135 на Комисията (11).

(4) Всички съществуващи разрешения за продукти за растителна защита, съдържащи посочените активни вещества, бяха отменени. Поради това е целесъобразно стойностите на МДГОВ, определени за тези вещества в приложения II и III към Регламент (ЕО) № 396/2005, да бъдат заличени в съответствие с член 17 от посочения регламент във връзка с член 14, параграф 1, буква а) от него.

(5) Комисията проведе консултации с референтните лаборатории на Европейския съюз относно нуждата от адаптиране на някои от границите на определяне (LOD). Посочените лаборатории стигнаха до заключението, че техническият напредък позволява за някои продукти да бъдат определени по-ниски LOD. За активните вещества, за които всички МДГОВ следва да бъдат намалени до съответните LOD, в приложение V следва да бъдат посочени стойности по подразбиране в съответствие с член 18, параграф 1, буква б) от Регламент (ЕО) № 396/2005.

(6) В съответствие с член 6, параграф 2 от Регламент (ЕО) № 396/2005 беше подадено заявление за изменението на съществуващите МДГОВ за картофи, заедно с изпитванията за остатъчни количества и данните от наблюдението. Искането бе отправено с цел да се отчете потенциалното замърсяване на картофи, надвишаващо МДГОВ по подразбиране от 0,01 mg/kg, при съхранение в съоръжения, в които в миналото се е употребявал хлорпрофам. Заявителят твърди, че поради специфичните свойства на хлорпрофама, при настоящите практики за почистване на тези съоръжения за съхранение остатъчните количества не могат да се избегнат напълно. Подадените данни от наблюдението потвърждават наличието на остатъчни количества хлорпрофам в необработените картофи.

(7) Нидерландия оцени посоченото заявление в съответствие с член 8 от Регламент (ЕО) № 396/2005 и препрати на Комисията доклада за оценка.

(8) Европейският орган за безопасност на храните („Органът“) направи оценка на заявлението и на доклада за оценка, като обърна специално внимание на рисковете за потребителите, а когато е приложимо — и за животните, и издаде научно становище по предложената МДГОВ (12). Той изпрати становището си до заявителите, до Комисията и до държавите членки и го направи общодостъпно.

(9) В научното си становище Органът стигна до заключението, че препоръчаните от Нидерландия МДГОВ от 0,3 mg/kg или 0,4 mg/kg са приемливи с оглед на безопасността на потребителите въз основа на оценка на експозицията на потребителите за 27 конкретни групи европейски потребители. Органът взе предвид най-актуалната информация за токсикологичните свойства на веществото и разгледа наличието на 3-хлороанилин, който се образува при условия, отразяващи печенето на картофи на фурна. Риск от превишаване на допустимата дневна доза или на острата референтна доза не бе установен нито при дългосрочната експозиция на хлорпрофам чрез консумация на всички хранителни продукти, които може да го съдържат, нито при краткосрочната експозиция на хлорпрофам и неговия основен метаболит 3-хлороанилин, дължаща се на прекомерна консумация на картофи.

(10) С оглед на заключенията на Органа относно риска за потребителите и като се има предвид, че МДГОВ следва да се определят на нива, които са толкова ниски, колкото е разумно достижимо, МДГОВ за картофи следва да бъде определена на 0,4 mg/kg, в резултат от изпитванията на добрата лабораторна практика (ДЛП) и съответстваща на 97,5-ия процентил от всички резултати от извадката. Освен това Органът стигна до заключението, че настоящите практики за почистване са недостатъчни и е целесъобразно на стопанските субекти в областта на храните да се предостави достатъчно време да разработят и въведат нова методика за почистване.

(11) Тази временна МДГОВ ще бъде преразгледана въз основа на данните от наблюдението, подадени до Комисията до 31 декември 2021 г. и след това до 31 декември на всяка следваща година. Това ще позволи на Комисията редовно да прави нова оценка на положението и постепенно да намалява МДГОВ, когато е целесъобразно, с напредването на въвеждането на новата методика за почистване. До 31 декември 2021 г. на Комисията следва да се представи доклад за разработването и прилагането на практики за почистване, заедно с данните от наблюдението, а през следващите години — актуализации на доклада.

(12) В рамките на Световната търговска организация бяха проведени консултации относно новите МДГОВ с търговските партньори на Съюза и техните становища бяха взети под внимание.

(13) Поради това Регламент (ЕО) № 396/2005 следва да бъде съответно изменен.

(14) Следва да се предвиди разумен срок преди прилагането на изменените МДГОВ, така че да се позволи на държавите членки, трети държави и стопанските субекти в областта на храните да се подготвят за спазването на новите изисквания вследствие на изменението на МДГОВ.

(15) Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

ПРИЕ НАСТОЯЩИЯ РЕГЛАМЕНТ:

Член 1 Приложения II, III и V към Регламент (ЕО) № 396/2005 се изменят в съответствие с приложението към настоящия регламент.

Член 2 Настоящият регламент влиза в сила на двадесетия ден след деня на публикуването му в Официален вестник на Европейския съюз. Той се прилага от 2 септември 2021 г.

Настоящият регламент е задължителен в своята цялост и се прилага пряко във всички държави членки. Съставено в Брюксел на 9 февруари 2021 година. За Комисията Председател Ursula VON DER LEYEN

(1) ОВ L 70, 16.3.2005 г., стр. 1.

(2) Регламент за изпълнение (ЕС) 2019/677 на Комисията от 29 април 2019 г. за неподновяване на одобрението на активното вещество хлороталонил в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита и за изменение на Регламент за изпълнение (ЕС) № 540/2011 на Комисията (ОВ L 114, 30.4.2019 г., стр. 15).

(3) Регламент за изпълнение (ЕС) 2019/989 на Комисията от 17 юни 2019 г. за неподновяване на одобрението на активното вещество хлорпрофам в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита и за изменение на приложението към Регламент за изпълнение (ЕС) № 540/2011 на Комисията (ОВ L 160, 18.6.2019 г., стр. 11).

(4) Регламент за изпълнение (ЕС) 2019/1090 на Комисията от 26 юни 2019 г. за неподновяване на одобрението на активното вещество диметоат в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита и за изменение на приложението към Регламент за изпълнение (ЕС) № 540/2011 на Комисията (ОВ L 173, 27.6.2019 г., стр. 39).

(5) Регламент за изпълнение (ЕС) 2019/344 на Комисията от 28 февруари 2019 г. за неподновяване на одобрението на активното вещество етопрофос в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита и за изменение на приложението към Регламент за изпълнение (ЕС) № 540/2011 на Комисията (ОВ L 62, 1.3.2019 г., стр. 7).

(6) Регламент за изпълнение (ЕС) 2018/1043 на Комисията от 24 юли 2018 г. за неподновяване на одобрението на активното вещество фенамидон в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита и за изменение на Регламент за изпълнение (ЕС) № 540/2011 на Комисията (ОВ L 188, 25.7.2018 г., стр. 9).

(7) Регламент за изпълнение (ЕС) 2019/1606 на Комисията от 27 септември 2019 г. за неподновяване на одобрението на активното вещество хлорпрофам в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита и за изменение на приложението към Регламент за изпълнение (ЕС) № 540/2011 на Комисията (ОВ L 250, 30.9.2019 г., стр. 53).

(8) Регламент за изпълнение (ЕС) 2018/1865 на Комисията от 28 ноември 2018 г. за неподновяване на одобрението на активното вещество пропиконазол в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита и за изменение на Регламент за изпълнение (ЕС) № 540/2011 на Комисията (ОВ L 304, 29.11.2018 г., стр. 6).

(9) Регламент за изпълнение (ЕС) 2018/1501 на Комисията от 9 октомври 2018 г. относно неподновяването на одобрението на активното вещество пиметрозин в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита, и за изменение на Регламент за изпълнение (ЕС) № 540/2011 на Комисията (ОВ L 254, 10.10.2018 г., стр. 4).

(10) Регламент (ЕО) № 149/2008 на Комисията от 29 януари 2008 г. за изменение на Регламент (ЕО) № 396/2005 на Европейския парламент и на Съвета чрез въвеждане на приложения II, III и IV, определящи максимално допустимите граници на остатъчни вещества за продукти, обхванати от приложение I към него (ОВ L 58, 1.3.2008 г., стр. 1).

(11) Регламент (ЕС) 2017/1135 на Комисията от 23 юни 2017 г. за изменение на приложения II и III към Регламент (ЕО) № 396/2005 на Европейския парламент и на Съвета по отношение на максимално допустимите граници на остатъчни вещества от диметоат и ометоат във и върху определени продукти (ОВ L 164, 27.6.2017 г., стр. 28).

(12) Научните доклади на ЕОБХ са на разположение на следния уебсайт: http://www.efsa.europa.eu:

Reasoned opinion on the setting of a temporary maximum residue level for chlorpropham in potatoes (Обосновано становище относно определянето на временна максимална граница на остатъчните вещества за хлорпрофам при картофи). EFSA Journal (Бюлетин на ЕОБХ), 2020;18(6):6061.